Avtomobillərə texniki xidmət üzrə kursu bitirən gənclərə sertifikatlar verildi | Sim-sim.az
Azərbaycan Respublikasının Prezidenti yanında Bilik Fondunun “İl boyu bilik” proqramı çərçivəsində “Auto Azərbaycan” MMC bir sıra Bakı kəndlərində yaşayan gənclər üçün “avtomobillərə texniki xidmət üzrə usta hazırlığı” kurslarında ödənişsiz təlimlər keçib. Bilik Fondunun təşkilatçılığı ilə Nardaran və Maştağadan olan avtomobil ustalığına marağı, müəyyən bilik və praktiki bacarığı olan gənclər bu kursa cəlb ediliblər.
Bilik Fondunun aparat rəhbəri İsaxan Vəliyev bildirib ki, Fond bu istəqamətdə ikinci dəfədir ki təlim kursları təşkil edir. Artıq Qax Bilik evində “Auto Azərbaycan” MMC ilə əldə edilən razılaşma əsasında 12 nəfər gənc avto-çilingər peşəsi üzrə təlim kursunda edib və üç aylıq təlimin sonunda onlar proqramı müvəffəqiyyətlə başa vuraraq müvafiq sertifikatlar əldə ediblər: “Sevindirici haldır ki, bu gənclərin hamısı yaşadıqları rayonlarda öyrəndiklərini tətbiq etmək imkanı qazanaraq işlə təmin olunub və onlardan bəziləri digər gənclərə ustad dərsləri keçirlər”.
Ötən il Qax Bilik evində Balakən, Zaqatala, Qax, Şəki, Oğuz, Qəbələ, İsmayıllı rayonlarından olan hərbi xidmət keçmiş, avtomobil ustalığına marağı olan gənclər “avtomobillərə texniki xidmət üzrə usta hazırlığı” təlimi keçiblər. "Auto Azərbaycan" şirkətinin Bakıdakı təlim mərkəzində keçirilən sınaq imtahanında uğurlu nəticələr göstərən 12 gənc ilk mərhələdə şirkətin tədris mərkəzində, sonra isə Şəki və Qaxda təcrübəli ustalardan dərs alıblar.
Bölmə: Bilik fondu, Xəbər Tarix: Kasım 30, 2016